  Майя Бывальцева Дэбес ёросын «Тольён» муниципал кылдытэтысь гуртъёсы чагыр эстӥськон гумыос кыскыны кутскизы. Оглом 19,51 иськем гумыос лэсьтозы. Со сярысь ивортодэтъя «Удмуртия» агентстволы Дэбес ёрос администрацилэн тӧроезлэн лэсьтӥськонъя но жилищно-коммунальной возёсъя воштӥсез Денис Бойков вераз. 2020-тӥ арын чагыр эстӥськонэз Варни, Тольён, Турнэс но Лесагурт гуртъёсы пыртозы. Денис Байковлэн верамезъя, гуртъёс вискын гумыосты «Газпром» огазеяськон чотын кыско, нош гуртъёсысь урамъёстӥ – Удмуртилэн коньдэтэз чотын. Та ужъёсты озьы ик таяз арын быдэстозы, нош улон коркаосы чагыр эстӥськонэз вуоно ар кутсконын пыртыны быгатозы ни, вераз ёрос администрацилэн тӧроезлэн воштӥсез. Вылӥ верам гуртъёсын улӥсьёслэн кенешонъёсысьтызы протоколъёсъя, Тольёнын 71 хозяйство пыртыны кулэ, Лесагуртын – 41, Варниын – 62, Турнэсын – 15 Денис Бойков, Дэбес ёрос администрацилэн тӧроезлэн лэсьтӥськонъя но жилищно-коммунальной возёсъя воштӥсез Солэн кылъёсызъя, туннэ Дэбес ёросын 37 процентаз гинэ коркаосы чагыр эстӥськон пыртэмын. Матысь аръёсын Дэбес черкогуртысь Восточной микрорайонын, Пичи Чепца, Ягвуко, Смольники гуртъёсы газ вуттыны малпало. Тодэ вайытом, 2020-тӥ арын Удмуртиын 400 иськем пала газ гумыос кыскыны чаклало. Тегъёс: ЖКХ Дэбес чагырэстӥськон Удмуртия гурт лэсьтськон  